संस्कृति मंत्रालय
प्रधानमंत्री श्री नरेन्द्र मोदी और उनकी असाधारण यात्रा और विज़न से पूर्णतया प्रेरित पेंटिंग्स की एक प्रदर्शनी का आज उद्घाटन हुआ
ये पेंटिंग्स श्री नरेन्द्र मोदी के समक्ष आई चुनौतियों और प्रधानमंत्री के रूप में दुनिया भर में उनके प्रभाव सहित उनकी उपलब्धियों को दर्शाती हैं : श्री जी.के. रेड्डी
केंद्रीय संस्कृति, पर्यटन और उत्तरी-पूर्वी क्षेत्र विकास मंत्री श्री जी. किशन रेड्डी ने आज नई दिल्ली में नेशनल गैलरी ऑफ मॉडर्न आर्ट में जाने-माने चित्रकार अकबर साहेब की पेंटिंग्स की एक प्रदर्शनी का उद्घाटन किया। अकबर साहेब की कला विलक्षण है, क्योंकि उनकी सभी पचपन पेंटिंग्स प्रधानमंत्री श्री नरेन्द्र मोदी और उनकी अविश्वसनीय यात्रा और विज़न से पूर्णतया प्रेरित हैं। विख्यात राजीव मेनन द्वारा आयोजित यह प्रदर्शनी 28 अक्टूबर से 3 नवंबर 2022 तक जनता के लिए खुली रहेगी।
इस अवसर पर केंद्रीय मंत्री ने कहा कि अकबर साहेब ने प्रधानमंत्री श्री नरेन्द्र मोदी की गुजरात से लेकर विश्व नेता बनने तक की यात्रा को दर्शाया है। उन्होंने कहा कि ये पेंटिंग्स जीएसटी जैसे प्रमुख नीतिगत फैसलों को दर्शाती हैं तथा नोटबंदी और सर्जिकल स्ट्राइक को भी स्पष्ट रूप से प्रदर्शित करती हैं। श्री जी.के.रेड्डी ने यह भी कहा कि ये पेंटिंग्स श्री नरेन्द्र मोदी के समक्ष आई चुनौतियों और प्रधानमंत्री के रूप में उनकी उपलब्धियों को दर्शाती हैं। उन्होंने कहा कि ये पेंटिंग्स इसलिए भी महत्वपूर्ण हैं क्योंकि वे दुनिया भर में श्री नरेन्द्र मोदी के प्रभाव को दर्शाती हैं।
इन पेंटिंग्स की थीम देश के कोने-कोने में बसे प्रत्येक भारतीय की भावना को प्रस्तुत करती हैं। प्रत्येक कलाकृति में केंद्र सरकार द्वारा की गई पहलों की गहन छाप है और वह जनसाधारण की आकांक्षाओं और राष्ट्र की प्रगति से सीधे जुड़ी है। अपनी अद्वितीय पेंटिंग्स के माध्यम से अकबर साहेब का एकमात्र उद्देश्य भारतीयों को अपने सपने साकार करने के लिए प्रोत्साहित और प्रेरित करना है। 'डेयर टू ड्रीम' शीर्षक वाली पेंटिंग विशेष तौर पर उल्लेखनीय है,जो गुजरात के एक छोटे से शहर में चाय बेचने वाले एक लड़के की साहसपूर्ण यात्रा को दर्शाती है, जो दुनिया के सबसे बड़े लोकतंत्र का प्रधानमंत्री बनकर अपनी किस्मत की इबारत लिखता है।
ये पेंटिंग्स प्रधानमंत्री श्री नरेन्द्र मोदी की सफलता की दास्तान के साथ ही साथ उनकी विभिन्न परियोजनाओं जैसे -वाइब्रेंट गुजरात, शाइनिंग ब्राइट , स्टैच्यू ऑफ यूनिटी, ट्रुथ प्रीवेल्स, सद्भावना यात्रा आदि के समक्ष आई अनेक चुनौतियों को भी उजागर करती हैं। कुछ पेंटिंग्स 'बेहद प्रभावकारी' हैं जो उनके लचीलेपन और धैर्य की विकट ताकत को दर्शाती हैं। 'भारत माता' एक और यादगार कृति है, जिसमें माननीय प्रधानमंत्री की माताजी को भारत माता के रूप में प्रस्तुत किया गया है।
दिलचस्प बात यह है कि चालीस से अधिक कलाकृतियां उनकी लोकप्रिय श्रृंखला ‘मन की बात’ पर आधारित बेहतरीन अभिव्यक्तियां हैं। संकल्प से सिद्धि, काले धन को ना कहें, मादक पदार्थों से सावधान रहें, किसानों को बचाओ, जल वरदान है और मददगार हाथ जैसी कृतियां उत्कृष्ट हैं, जो न केवल सौंदर्य की दृष्टि से मनमोहक हैं, बल्कि मानवता और करुणा का सशक्त संदेश भी देती हैं।'टू ग्रेट लीडर्स' शीर्षक वाली पेंटिंग अमेरिका के राष्ट्रपति बराक ओबामा के साथ बिताए उनके कुछ खास पलों को दर्शाती है। नोटबंदी, सिंधु जल संधि और भारतीय सेना के वीर बलिदान जैसी चुनौतियों पर चित्रकार के मास्टरस्ट्रोक देखने को मिलते हैं।
अकबर साहेब की पेंटिंग्स बड़े पैमाने पर संघटीकरण और स्वच्छ भारत, डिजिटल इंडिया, मुद्रा योजना, जीवन के अंग के रूप में योग, गांवों का विद्युतीकरण और गरीबों के लिए एलपीजी कनेक्शन जैसे कार्यक्रमों के सकारात्मक प्रभाव का आख्यान प्रस्तुत करती है। वे महत्वाकांक्षी मेक इन इंडिया परियोजना और देश की सांस्कृतिक विरासत दर्शाने के रूप में पर्यटन के विकास के साथ अर्थव्यवस्था के पुनरोद्धार का भी वर्णन करती हैं।